bluuebunny/crossref_metadata_2025 huggingface dataset:
Δραματουργία και διαλεκτική στον πλατωνικό Πρωταγόρα
Authors: Παπαμανώλη Καλλιόπη
Published: August 2021

Στόχος της διατριβής είναι να ερμηνεύσει τον πλατωνικό Πρωταγόρα υπό το πρίσμα της σχέσης που συνέχει τη δραματουργική μορφή με το φιλοσοφικό του περιεχόμενο και να δείξει ότι η κατανόηση των επιχειρημάτων του διαλόγου δεν μπορεί να είναι επαρκής παρά μονάχα εάν αυτά εξεταστούν σε σχέση με τη δραματουργική τους συγκρότηση, η οποία αφορά τόσο τον τρόπο με τον οποίο παρουσιάζονται όσο και το ευρύτερο πλαίσιο εντός του οποίου εμφανίζονται. Στην προσπάθειά μας να υπερβούμε το πρόβλημα της ενότητας του διαλόγου, εστιάσαμε το ενδιαφέρον μας στα δραματικά επεισόδια που πλαισιώνουν τα αμιγή επιχειρηματολογικά τμήματά του και επιχειρήσαμε να αναδείξουμε τη σημασία και τον λειτουργικό ρόλο που επιτελούν στον συνολικό σχεδιασμό του διαλόγου. Υιοθετώντας τη μέθοδο του υπομνηματισμού παρακολουθήσαμε βήμα προς βήμα τη σωκρατική αφήγηση και προσπαθήσαμε να υποστηρίξουμε ότι ο Πρωταγόρας είναι κυρίως ένας διάλογος για τον ίδιο τον διάλογο, μια απόδειξη του γεγονότος ότι η έρευνα για την ηθική γνώση δεν μπορεί να αποτελεί ένα αντικειμενοποιημένο σώμα προτασιακών δεδομένων που μεταφέρεται αυτούσιο από τον δάσκαλο στον μαθητή, αλλά είναι μια συνεχής διαδικασία μεταβολής στην οποία εμπλέκονται σ’ ένα αδιάρρηκτο σύνολο το γνωρίζων υποκείμενο, το αντικείμενο της γνώσης και η μέθοδος που εφαρμόζεται. Υπό το πρίσμα αυτό, η επιλογή του όρου «διαλεκτική», όπου και όπως εμφανίζεται στο κείμενό μας, λαμβάνει ένα ευρύτερο σημασιολογικό περιεχόμενο, που αφορά κυρίως τα γλωσσικά ενεργήματα και τους κανόνες της πράξης του διαλέγεσθαι παρά την ώριμη διαλεκτική μέθοδο των μέσων και ύστερων πλατωνικών διαλόγων.
Η εκλογή του Αρχιεπισκόπου Αμερικής Αθηναγόρα στον Οικουμενικό Θρόνο (1946-1948)
Authors: Σεραφείμ Παύλος
Published: August 2021

Η διδακτορική διατριβή του Παύλου Σεραφείμ στο τμήμα Θεολογίας της Θεολογικής Σχολής του Α.Π.Θ. έχει τίτλο: «Η εκλογή του Αρχιεπισκόπου Αμερικής Αθηναγόρα στον Οικουμενικό Θρόνο (1946-1948)». Σε αυτήν εξετάζονται τα γεγονότα και οι εξελίξεις που συνέβησαν κατά κύριο λόγο τη διετία 1946 – 1948 και οδήγησαν στην άνοδο στον Οικουμενικό Θρόνο του Αρχιεπισκόπου Βορείου και Νοτίου Αμερικής Αθηναγόρα Σπύρου. Κατά τον συγγραφέα, η έρευνά του σε Αθήνα, Κωνσταντινούπολη, Νέα Υόρκη, Ουάσινγκτον και Λονδίνο επιτρέπει ασφαλή συμπεράσματα για την εκλογή εκείνη, η οποία ήταν αποτέλεσμα του Ψυχρού Πολέμου. Τα επιμέρους θέματα της διδακτορικής διατριβής αναφέρονται στο διεθνές πλαίσιο της εποχής του Ψυχρού Πολέμου ειδικά για την περιοχή της Νοτιοανατολικής Ευρώπης, στη θέση της Ελληνορθόδοξης Εκκλησίας και ειδικά του Οικουμενικού Πατριαρχείου στο πλαίσιο αυτό και στην ανάλυση του παρασκηνίου της συγκεκριμένης εκλογής. Το παρασκήνιο αυτό είναι ιδιαίτερα ενδιαφέρον, καθώς τρεις κυβερνήσεις, η ελληνική, η τουρκική και η αμερικανική, αναμίχθηκαν στην εκλογική διαδικασία υποστηρίζοντας τον Αθηναγόρα, διότι θεωρούσαν ότι με εκείνον επικεφαλής το Οικουμενικό Πατριαρχείο θα χρησίμευε ως αντίβαρο στην αύξηση της επιρροής της υπό σοβιετικό έλεγχο Ρωσικής Ορθόδοξης Εκκλησίας στην περιοχή της Νοτιοανατολικής Ευρώπης.
Le discours de l'argent et ses effets stylistiques dans les Rougon-Macquart d'Emile Zola
Authors: Θεοδωρακοπούλου Ιωάννα
Published: August 2021

Ο Ζολά σε μια σειρά είκοσι τόμων με τίτλο Ρουγκόν-Μακάρ (Rougon - Macquart), παρουσιάζει τον άνθρωπο σε όλες τις φυσιολογικές διαστάσεις του, ως το κύημα της κληρονομικότητας και του περιβάλλοντός του, υποταγμένο σε πάθη και στο χρήμα.Στην εν λόγω διδακτορική διατριβή, μελετώντας τα βιβλία της σειράς, το χρήμα μεταμορφώνεται σε "actant", ενεργοποιείται ως περιγραφικός μοχλός, αποκτώντας υπόσταση μέσα από τις διαφορετικές στυλιστικές και λεκτικές εκφράσεις-εκφάνσεις του. Πέρα από κάθε συμβολισμό, εικόνες, παρομοιώσεις,μεταφορές,αλληγορίες του χρήματος(''χρυσή βροχή,ποτάμι χρυσού'',κ.α.)που χρησιμοποιεί ο συγγραφέας για τη σύνθεση περιγραφών-γεγονότων και καταστάσεων-το χρήμα υιοθετεί προσωπεία και αντίστοιχους ρόλους, αναδομεί και καταστρέφει, καθοδηγεί και παρεμβαίνει. Χίμαιρα ή όνειρο, σκοπός ή σχέδιο, φόντο και σκηνικό -εξ ου και οι μακροσκελείς περιγραφές ντεκόρ και αντικειμένων με τη χρήση πληθώρα εικόνων, μεταφορών, προσωποποιήσεων-προσδιορίζει και καθορίζει, συνάπτει και συνιστά την πράξη. Οι περιπέτειες στις οποίες υποβάλλονται τα πρόσωπα, σκοπό έχουν τη συγκρότηση και τη συνοχή της πλοκής, καθώς και τη διαφάνεια των χαρακτήρων, αντανάκλαση ποικίλων συμπεριφορών σε σχέση με την κατάκτηση του χρήματος.Πυρήνας της σειράς Ρουγκόν-Μακάρ, το χρήμα, αποτελεί έναυσμα κίνησης και πράξης, ενώ συχνά ξεπερνά τη διάστασή του ως μέσο και γίνεται αυτοσκοπός. Η δε ικανότητα κέρδους και πλουτισμού αναγάγεται σε τέχνη. Ο συγγραφέας παρουσιάζει το μάταιο αγώνα του ατόμου για κατάκτηση πλούτου και την αναπόφευκτη καταστροφή του,σχεδόν εξαιρώντας ως μέσο εξέλιξης την εργασία και την αποταμίευση. Για τα πρόσωπα του Ζολά,το χρήμα καθορίζει την εξελικτική τους πορεία μέσα στο γενικότερο πυρήνα της μυθιστοριογραφικής πράξης η οποία εντάσσεται κάθε φορά σε ένα συγκεκριμένο κοινωνικό-ιστορικό πλαίσιο(Second Empire-Napoléon III), αντίστοιχο του θέματος που θίγεται στα βιβλία της εν λόγω σειράς.
Ανίχνευση και διαχείριση συνεπειών χρόνιου πόνου στον αυχένα στην διάρκεια της θεραπευτικής άσκησης με την εφαρμογή νοσηλευτικής συμβουλευτικής υποστήριξης
Authors: Τζεναλής Αναστάσιος
Published: August 2021

Σκοπός: Η σύγχρονη προσέγγιση του χρόνιου πόνου στον αυχένα στηρίζεται στην παραδοχή ενός νέου βιοψυχοκοινωνικού μοντέλου. Στόχο της διατριβής αποτέλεσε η κατασκευή και η απόδοση ενός νέου, έγκυρου εργαλείου με τη μορφή ερωτηματολογίου διαχείρισης συναισθηματικών αντιδράσεων, μέσω ανίχνευσης των βιοψυχοκοινωνικών αναγκών των ασθενών που πάσχουν από χρόνιο πόνο στον αυχένα, του οποίου η αποτελεσματικότητα διερευνήθηκε σε συνδυασμό με την εφαρμογή συγκεκριμένου θεραπευτικού προγράμματος και ταυτόχρονη διενέργεια συμβουλευτικής υποστήριξης. Μεθοδολογία: Η φαινομενολογική μελέτη (n=5) με την ταυτόχρονη χρήση της ημι-δομημένης συνέντευξης ανέδειξαν τις ερωτήσεις του νεοσύστατου ερωτηματολογίου βιοψυχοκοινωνικών αναγκών «Biopsychosocial Needs Questionnaire» (BNP-30). Ακολούθησε έλεγχος εγκυρότητας περιεχομένου του ερωτηματολογίου, ανάλυση κύριων συνιστωσών (n=150) και επιβεβαιωτική παραγοντική ανάλυση (n=300). Στο 2ο ερευνητικό στάδιο προ και μετά δοκιμασίας ελέγχου (n=30) με πειραματική ομάδα (ΠΟ) και ομάδα ελέγχου (ΟΕ), εφαρμόστηκε και αξιολογήθηκε το πρόγραμμα της συμβουλευτικής που προέκυψε από τη χρήση του BNP-30. Όργανα μέτρησης αποτέλεσαν τα ερωτηματολόγια «Neck Disabiliy Index-NDI», «Fear Avoidance Belief Questionnaire-FABQ», «McGill Pain Questinnaire-SFMPQ», «Sort Form-36 Questionnaire-SF36HQ», το BNP-30, το γωνιόμετρο αυχένα για μέτρηση του εύρους κίνησης του αυχένα (ROM), το χρονόμετρο για μέτρηση της αντοχή των μυών του αυχένα, το ροόμετρο για μέτρηση της απόδοσης PEFR (αιχμή της μεγίστης εισπνευστικής ροής). Αποτελέσματα: Η περιγραφική στατιστική εφαρμόστηκε για τον υπολογισμό του μέσου όρου και της τυπικής απόκλισης όλων των ποσοτικών μεταβλητών. Για να διαπιστωθούν οι μεταβολές στις υπό εξέταση μεταβλητές εκτελέστηκαν Αναλύσεις Διακύμανσης (ANOVA) ) με επαναλαμβανόμενες μετρήσεις. Τα αποτελέσματα έδειξαν ότι τόσο η θεραπευτική άσκηση, όσο και η επιπλέον συμβουλευτική παρέμβαση είχαν θετική επίδραση σχεδόν σε όλες τις μεταβλητές της έρευνας με στατιστικά σημαντική απόδοση. Διαπιστώθηκε, ωστόσο, η αθροιστική θετική επίδραση της συμβουλευτικής παρέμβασης, η οποία οδήγησε σε περαιτέρω βελτίωση του εύρους της έκτασης του αυχένα (ROM), μείωση του φόβου αποφυγής του πόνου σε καθημερινές δραστηριότητες (FABQ), βελτίωση της γενικής υγείας, της σωματικής συνιστώσας της υγείας και ειδικότερα του σωματικού ρόλου (SF-36HQ). Συμπεράσματα: Παραδίδεται στους επαγγελματίες υγείας ένα νέο εύχρηστο και κατανοητό όργανο. Το νέο BNP-30 δύναται να καταγράψει τις βιοψυχοκοινωνικές ανάγκες των ασθενών με χρόνιο αυχενικό πόνο και να βοηθήσει στην δημιουργία αποτελεσματικότερων προγραμμάτων συμβουλευτικής η οποία μπορεί, σε συνδυασμό με τη θεραπευτική άσκηση, να συμβάλλει στη διαχείριση του χρόνιου αυχενικού πόνου.
Μελέτη της έκφρασης ορμονικών υποδοχέων στον πρωτοπαθή όγκο και στο λεμφαδένα φρουρό στο μελάνωμα και επιπτώσεις τηs στην έκβαση της νόσου
Authors: Σπυρόπουλος Χαράλαμπος
Published: August 2021

Οι φυλετικές ορμόνες επηρεάζουν τη βιολογική συμπεριφορά του μελανώματος. Μετά την ανακάλυψη των οιστρογονικών υποδοχέων (ER) και ιδίως του υποδοχέα βήτα, η άποψη πως τα μελανώματα εκφράζουν χαμηλές συγκεντρώσεις ER αναθεωρήθηκε. Ο σκοπός της παρούσας μελέτης ήταν να διερευνήσει το βαθμό έκφρασης των ER στο πρωτοπαθές μελάνωμα αλλά και στο λεμφαδένα φρουρό αυτού που παριστά ένα σημαντικό σταθμό στη μεταστατική διαδικασία και να εκτιμήσει πιθανή συσχέτιση με την πρόγνωση και τη συνολική επιβίωση.Μέθοδος. Πραγματοποιήθηκε ανάλυση δεδομένων 60 ασθενών, μέσης ηλικίας 54,4 ± 14,5 ετών, με διάγνωση μελανώματος κατά την περίοδο 2001-2012. Όλοι οι ασθενείς υποβλήθηκαν σε βιοψία λεμφαδένα φρουρού, μετά την αναγνώρισή του με ραδιοϊσοτοπική λεμφαγγειογραφία. Εάν η ιστοπαθολογική εξέταση αναδείκνυε διήθηση του λεμφαδένα από το νεόπλασμα, διενεργείτο συμπληρωματικός λεμφαδενικός καθαρισμός, σε δεύτερο χρόνο. Με ανοσοϊστοχημική μέθοδο εκτιμήθηκε η έκφραση των οιστρογονικών υποδοχέων (ERα και ERβ) σε όλες τις δυνατές περιπτώσεις.Αποτελέσματα. Η έκφραση του ERα ήταν εξαιρετικά ασθενής, αναδεικνύοντας τον ERβ σαν τον επικρατούντα οιστρογονικό υποδοχέα, τόσο στον πρωτοπαθή όγκο, όσο και στο λεμφαδένα φρουρό. H εντονότερη ανοσοέκφραση του Μέθοδος. Πραγματοποιήθηκε ανάλυση δεδομένων 60 ασθενών, μέσης ηλικίας 54,4 ± 14,5 ετών, με διάγνωση μελανώματος κατά την περίοδο 2001-2012. Όλοι οι ασθενείς υποβλήθηκαν σε βιοψία λεμφαδένα φρουρού, μετά την αναγνώρισή του με ραδιοϊσοτοπική λεμφαγγειογραφία. Εάν η ιστοπαθολογική εξέταση αναδείκνυε διήθηση του λεμφαδένα από το νεόπλασμα, διενεργείτο συμπληρωματικός λεμφαδενικός καθαρισμός, σε δεύτερο χρόνο. Με ανοσοϊστοχημική μέθοδο εκτιμήθηκε η έκφραση των οιστρογονικών υποδοχέων (ERα και ERβ) σε όλες τις δυνατές περιπτώσεις.Αποτελέσματα. Η έκφραση του ERα ήταν εξαιρετικά ασθενής, αναδεικνύοντας τον ERβ σαν τον επικρατούντα οιστρογονικό υποδοχέα, τόσο στον πρωτοπαθή όγκο, όσο και στο λεμφαδένα φρουρό. H εντονότερη ανοσοέκφραση του ERβ καταδείχθηκε σε λεπτά, λιγότερο διηθητικά μελανώματα.με αρνητικούς λεμφαδένες φρουρούς. Επιπρόσθετα, η έκφραση του ERβ στον πρωτοπαθή όγκο σχετιζόταν σαφώς με το κυτταρικό μικροπεριβάλλον του, πιθανά επηρεάζοντας τη λεμφογενή διασπορά.Συμπέρασμα. Τα επίπεδα έκφρασης του ERβ είναι ελαττωμένα σταθερά σε επιθετικά μελανώματα, μεγάλου πάχους με μεταστατική νόσο στο λεμφαδένα φρουρό. Η αξιολόγησή τους υποδεικνύει έναν πιθανό δείκτη του μεταστατικού δυναμικού των μελανωμάτων και κατ’ επέκταση της πρόγνωσης της νόσου.
Ο ρόλος του σχολικού συμβούλου στην επαγγελματική ανάπτυξη των εκπαιδευτικών δευτεροβάθμιας εκπαίδευσης στην Ελλάδα
Authors: Βοζαΐτης Γεώργιος
Published: August 2021

Η παρούσα διδακτορική διατριβή πραγματεύεται το ζήτημα της επαγγελματικής ανάπτυξης των εκπαιδευτικών δευτεροβάθμιας εκπαίδευσης στην Ελλάδα ως μια σημαντική διάσταση του ρόλου των Σχολικών Συμβούλων. Για το σκοπό αυτό, αρχικά, διενεργήθηκε ανασκόπηση της βιβλιογραφίας στο ζήτημα της επαγγελματικής ανάπτυξης των εκπαιδευτικών. Στη συνέχεια, αναλύθηκαν οι θεσμικές ρυθμίσεις από το 1982 και εξής για το θεσμό του Σχολικού Συμβούλου δευτεροβάθμιας εκπαίδευσης στη χώρα μας και οι θέσεις της Ομοσπονδίας Λειτουργών Μέσης Εκπαίδευσης (Ο.Λ.Μ.Ε.) για το ζήτημα αυτό. Ακολούθως, διενεργήθηκε ποιοτική έρευνα κατά το σχολικό έτος 2013-2014. Ένα δείγμα 34 Σχολικών Συμβούλων δευτεροβάθμιας εκπαίδευσης της Περιφερειακής Διεύθυνσης Πρωτοβάθμιας και Δευτεροβάθμιας Εκπαίδευσης Δυτικής Ελλάδας συμμετείχε στην έρευνα, μέσω ημιδομημένων συνεντεύξεων, με στόχο την αποτίμηση της συμβολής τους στην επαγγελματική ανάπτυξη των εκπαιδευτικών. Από τα αποτελέσματα της εμπειρικής έρευνας, διαπιστώθηκε ότι οι Σχολικοί Σύμβουλοι δευτεροβάθμιας εκπαίδευσης, αν και απέδωσαν ιδιαίτερη σημασία στο ρόλο τους για την επαγγελματική ανάπτυξη των εκπαιδευτικών, ωστόσο κατέθεσαν τα πολυποίκιλα προβλήματα που διαχρονικά συνόδευσαν το θεσμό και προέβαλαν τις προϋποθέσεις εξέλιξης και περαιτέρω ανάπτυξής του στο μέλλον.
Η αναγνωστική ιστορία μιας πρώην χρήστριας εξαρτησιογόνων ουσιών
Authors: Γιαννακοπούλου Ιωάννα
Published: August 2021

Η παρούσα διδακτορική διατριβή αποτελεί μελέτη περίπτωσης. Διερευνά τις αναγνωστικές πρακτικές μιας ενήλικης πρώην χρήστριας εξαρτησιογόνων ουσιών στη διάρκεια του βίου της. Στο θεωρητικό μέρος της εργασίας γίνεται μια ανασκόπηση της βιβλιογραφίας σχετικά με τους θεματικούς της άξονες την ανάγνωση (από την οπτική της θεωρίας λογοτεχνίας, της ψυχαναλυτικής λογοτεχνικής κριτικής και της κοινωνιολογίας της ανάγνωσης), την εξάρτηση από τις ουσίες και την απεξάρτηση σε στεγνό θεραπευτικό πρόγραμμα. Μεθοδολογικά η έρευνα εστιάζει στην αφήγηση ζωής την οποία αναλύει σύμφωνα με τη θεματική και την επιτελεστική προσέγγιση, επιχειρώντας να ανιχνεύσει τις σημασίες που το ίδιο το υποκείμενο της έρευνας επενδύει στην αναγνωστική του διαδρομή. Στη θεματική προσέγγιση η αφήγηση ζωής τμήθηκε σε τέσσερα μέρη: πριν από την περίοδο της χρήσης, στην περίοδο της εξάρτησης από τις ουσίες, στη θεραπεία και μετά από το τέλος της θεραπείας. Η κατηγοριοποίηση αυτή φαίνεται να αντανακλά αλλαγές σε κεντρικά ζητήματα που αφορούν τη στάση ζωής της ερευνώμενης, τις πρακτικές της, τις σχέσεις της. Στην επιτελεστική προσέγγιση αναζητήθηκαν τα πλαίσια αλληλεπίδρασης, ιστορικά, θεσμικά και λόγου εντός των οποίων κατασκευάστηκε η αφήγηση ζωής∙ επιχείρησα να ανιχνεύσω τη στάση του αφηγηματικού υποκειμένου συνδέοντάς τη με την στάση ζωής του υποκειμένου της έρευνας, ενός υποκειμένου που η αλλαγή υπήρξε κεντρικός στόχος και σηματοδοτούσε το πέρασμα από τον θάνατο της εξάρτησης σε μια «καθαρή» ζωή. Η έρευνα τίθεται εναντίον του λόγιου εθνοκεντρισμού που στηρίζεται στην παραδοχή του «σωστού νοήματος» η οποία πηγάζει από την ανάγνωση του «ειδήμονα». Ακολουθώντας την οπτική του Μπαχτίν σύμφωνα με τον οποίο το νόημα βρίσκεται στη σχέση του αναγνώστη με το κείμενο, τον Μπαρτ που θεωρεί πως η ανάγνωση είναι γραφή, δηλαδή παραγωγή, τη θεωρία της πρόσληψης που προτάσσει πως ο αναγνώστης διαβάζοντας ανακατασκευάζει τον εαυτό του, η εργασία επιχειρεί να θέσει ζητήματα πέρα από τις αναγνωστικές έρευνες στατιστικού τύπου. Με τη μελέτη περίπτωσης η έρευνα προσπαθεί να ιχνογραφήσει τις αναγνωστικές διαδρομές του υποκειμένου, την πολυπλοκότητα των αναγνωστικών πρακτικών, τις σημασίες με τις οποίες τις επενδύει το ίδιο το υποκείμενο και το περιβάλλον του. Η έρευνα επιχειρεί να συνομιλήσει κριτικά με τη θεώρηση του Μπουρντιέ για την αναγνωστική πρακτική ως habitus∙ θέτει υπό ερώτηση το θέμα της αλλαγής τόσο του υποκειμένου όσο και των πρακτικών του, και των σημασιών με τις οποίες επενδύονται, χρησιμοποιώντας ως αναλυτικά εργαλεία τη σκέψη του Φουκώ και της Μπάτλερ. Η έρευνα προσπάθησε να τροφοδοτήσει τη συζήτηση για την εκπαίδευση ως απελευθερωτική διαδικασία, την ανάγνωση ως παραγωγή, τη σχέση της δομής με το υποκείμενο και την εμπρόθετη δράση, τον κοινωνικό επικαθορισμό, τη συνομιλία της ιστορίας ζωής ενός υποκειμένου με τις αναγνωστικές του πρακτικές, τις εξάρσεις, τις καμπές και τις παύσεις, μέσα από τη διαδικασία απεξάρτησης από τις ουσίες σε θεραπευτικό πρόγραμμα, τη σχέση της ατομικής ιστορίας με την οικογενειακή ιστορία και την ιστορία του τόπου.
Ενσωμάτωση του θέματος της κλιματικής αλλαγής στο αναλυτικό πρόγραμμα της δημοτικής εκπαίδευσης με την υποστήριξη των τεχνολογιών πληροφορίας επικοινωνίας
Authors: Καλιαντζή Γκόλφω
Published: August 2021

Στη διατριβή αυτή παρουσιάζεται μια προσπάθεια ενσωμάτωσης του θέματος της κλιματικής αλλαγής στο υπάρχον Αναλυτικό Πρόγραμμα του ελληνικού δημοτικού σχολείου μέσω Τ.Π.Ε. Ο γενικός σκοπός της διατριβής είναι μέσω της συμμετοχικής χειραφετικής έρευνας δράσης να αλλάξουν οι συμπεριφορές εκπαιδευτικών και μαθητών με την υποστήριξη ενός διαδικτυακού περιβάλλοντος μάθησης με θέμα την κλιματική αλλαγή, ώστε να υπάρξουν δράσεις σχετικά με την πρόληψη και την αντιμετώπιση των φαινομένων της κλιματικής αλλαγής. Στη διατριβή διασαφηνίζεται το φαινόμενο της κλιματικής αλλαγής και παρουσιάζονται οι περιβαλλοντικές, κοινωνικές και οικονομικές συνέπειες του φαινομένου. Επίσης, περιγράφεται η πορεία από την Παγκόσμια Εκπαίδευση στην Εκπαίδευση Κλιματικής Αλλαγής για την Αειφόρο Ανάπτυξη. Στη συνέχεια, αναλύονται οι θεωρίες μάθησης που υιοθετήθηκαν (η κριτική παιδαγωγική, η μετασχηματιστική μάθηση και το μαθησιακό μοντέλο ΕxConTra), η χρήση των Τ.Π.Ε. ως γνωστικά εργαλεία μάθησης και οι θεωρίες σχεδιασμού ΑΠ. Επιλέχθηκε να σχεδιαστεί ένα ανοιχτό διαθεματικό ΑΠ για την κλιματική ως πράξις που ενσωματώνεται με το υπάρχον ελληνικό ΑΠ μέσω ενός διαδικτυακού περιβάλλοντος μάθησης που σχεδιάστηκε με το Drupal και το Flash. Η υλοποίηση του έργου πραγματοποιήθηκε μέσω συμμετοχικής χειραφετικής έρευνας δράσης. Στη διατριβή περιγράφονται οι τρεις κύκλοι και όλες οι διαδικασίες που αφορούν σε αυτήν την έρευνα. Σύμφωνα με τα αποτελέσματα της έρευνας, επετεύχθησαν ο γενικός σκοπός και οι περισσότεροι από τους επιμέρους στόχους της έρευνας. Oι εκπαιδευτικοί, αν και συμμετείχαν στις εξωσχολικές δράσεις μαζί με τους μαθητές τους παρέμειναν σε όλη τη διάρκεια της έρευνας απλοί θεατές και διευκολυντές της διαδικασίας. Βέβαια, εξέφρασαν την επιθυμία να σχεδιάσουν στο μέλλον εξωσχολικές δραστηριότητες με στόχο τη δράση και την αλλαγή προβληματικών καταστάσεων. Προτείνεται να διερευνηθεί περαιτέρω τι μπορεί να δώσει στους εκπαιδευτικούς κίνητρα για την υιοθέτηση νέων και καινοτόμων μεθόδων διδασκαλίας και μάθησης.
Σύστημα επιτήρησης και διαχείρισης δασών με μεθόδους της γεωματικής
Authors: Στεργιούδης Αργύριος
Published: August 2021

Η παρούσα διδακτορική διατριβή έχει ως σκοπό την δημιουργία ενός πιλοτικού συστήματος διαχείρισης και επιτήρησης του δασικού περιβάλλοντος. Το σύστημα αποτελείται από μία σειρά μεθοδολογιών, εργαλείων επεξεργασίας δεδομένων και ενός εργαλείου βασισμένου στην τεχνολογία Web-Cloud GIS για την προβολή των δεδομένων και τη συλλογή δεδομένων πεδίου σε πραγματικό χρόνο. Ο κύριος στόχος του συστήματος είναι η εκμετάλλευση των νέων τεχνολογιών αιχμής της επιστήμης της γεωματικής για τη δημιουργία ενός αποτελεσματικού εργαλείου διαχείρισης και προστασίας του ευμετάβλητου δασικού περιβάλλοντος. Μετά την ολοκλήρωσή του το σύστημα δοκιμάστηκε πιλοτικά στη δασική περιοχή του Σέιχ σου Θεσσαλονίκης. Με την ολοκλήρωση της ερευνάς προέκυψαν τα εξής συμπεράσματα: i) H χρησιμοποίηση του δείκτη βλάστησης οδήγησε στην αναλυτική ποιοτική και ποσοτική καταγραφή των επιπτώσεων της καταστροφικής φωτιάς το 1997 καθώς και στη μετέπειτα εξέλιξη της ποιότητας και ποσότητας της βλάστησης του δάσους,ii) η χρήση αυτοματοποιημένων μοντέλων περιορίζει το χρόνο επεξεργασίας των δεδομένων, διευκολύνει τη χρήση των γεωγραφικών συστημάτων πληροφοριών από μη ειδικευμένους χρήστες, ενώ εξασφαλίζει και τη παραγωγή ομογενοποιημένων αποτελεσμάτων ανεξάρτητα από το άτομο που θα επεξεργαστεί τα δεδομένα, ιιι) η χρήση προεπιλεγμένων πεδίων στις βάσεις δεδομένων προσφέρει μεγάλο βαθμό εξασφάλισης από σφάλματα που προέρχονται από λάθος πληκτρολόγηση των χρηστών ενώ συντομεύουν το χρόνο που χρειάζεται για την εισαγωγή μεγάλου αριθμού στοιχείων στην βάση δεδομένων, iv) η ύπαρξη μιας κεντρικής βάσης δεδομένων, η οποία μπορεί να παρέχει πολλαπλές γεωγραφικές πληροφορίες, σε ένα μεγάλο αριθμό χρηστών μέσω απομακρυσμένης πρόσβασης, καθώς και η δυνατότητα καταγραφής σε πραγματικό χρόνο των αλλαγών που πραγματοποιούνται σε αυτήν καθιστά την τεχνολογία των Cloud GΙS, ιδανικό εργαλείο για την διαχείριση και προστασία του δασικού περιβάλλοντος.
Ο «ψυχοσωματικός παράγων» στην αιτιολογία και την αντιμετώπιση των ασθενειών στην ελληνική και ευρωπαϊκή ιατρική του 19ου και 20ου αιώνα
Authors: Σίδερης Παναγιώτης
Published: August 2021

Η ψυχοσωματική ιατρική δίνει έμφαση στην ενότητα ψυχικού οργάνου και σώματοςκαι στη μεταξύ τους αλληλεπίδραση.Ασχολείται με τη σχέση ανάμεσα στους ψυχολογικούς και τους σωματικούςπαράγοντες, στην αιτιολογία και τη διατήρηση της νοσολογικής κατάστασης.Στόχος της παρούσας διατριβής είναι η ανάδειξη της επίδρασης, η διερεύνηση και οκαθορισμός του όρου «Ψυχοσωματικός Παράγων» στην εμφάνιση και θεραπεία τωνασθενειών του πεπτικού συστήματος καθώς και η ιστορική εξέλιξη του όρου«Ψυχοσωματικός» στην ιατρική έρευνα και βιβλιογραφία κυρίως στο 19ο και 20όαιώνα σε βιβλία Παθολογίας και Ψυχιατρικής.Το πρώτο μέρος περιλαμβάνει διευκρίνη των όρων: «Ψυχοσωματικός», «ΨυχογενήςΑντίληψη», «Ολιστική Αντίληψη», την ιστορική εξέλιξη των σχετικών αντιλήψεωνγια τη σχέση Ψυχής-Σώματος, την «εδραίωση» της σύγχρονης «ΨυχοσωματικήςΙατρικής» και ολοκληρώνεται με τις «ψυχοσωματικές» παθήσεις του πεπτικούσυστήματος.Εξέχουσα θέση ανάμεσα στους γιατρούς που ασχολήθηκαν με τον όρο«ψυχοσωματικός» κατέχει ο Franz Alexander (1891 -1964), ο οποίος διευθύνοντας τοΨυχαναλυτικό Ινστιτούτο του Σικάγο (Chicago Institute for Psychoanalysis) διεύρυνετην έρευνα σε σχέση με τα καλούμενα «ψυχοσωματικά» νοσήματα και παράλληλαίδρυσε το περιοδικό Psychosomatic Medicine, το οποίο ακόμα και σήμερα εξελίσσειτην έρευνα στην ψυχοσωματική ιατρική.Στο δεύτερο μέρος διερευνάται η παρουσία «Ψυχοσωματικών Αντιλήψεων» -πουαφορούν νοσήματα του γαστρεντερικού συστήματος- σε βιβλία Παθολογίας καιΝευροψυχιατρικής τα οποία κυκλοφόρησαν στην Ελλάδα από το 1900 έως σήμερα.Ο ρόλος ψυχικών παραγόντων στην επίδραση και στη γένεση νοσημάτων τουπεπτικού συστήματος είναι σημαντικός.Η συνιστώσα του «Ψυχοσωματικού Παράγοντα» στα νοσήματα του πεπτικούσυστήματος (π.χ. έλκος στομάχου) πρέπει να λαμβάνεται σοβαρά υπόψιν τόσο στηνερμηνεία της προέλευσης των νοσημάτων αυτών όσο και στην θεραπεία τους.
Προσδιορισμός των διαγνωστικών επιπέδων αναφοράς για τις οδοντιατρικές ακτινολογικές εξετάσεις στην Ελλάδα μέσω των δεδομένων από τους ελέγχους ποιότητας των ακτινολογικών εργαστηρίων
Authors: Μανουσαρίδης Γεώργιος
Published: August 2021

Στόχος: Ο ορισμός των εθνικών ΔΕΑ για οδοντιατρικές (οπισθοφατνιακές και πανοραμικές) εξετάσεις και η εκτίμηση της ακτινικής επιβάρυνσης του ελληνικού πληθυσμού από αυτές. Μεθοδολογία: Χρησιμοποιείται το μέγεθος air kerma εισόδου (ki). Για τις οπισθοφατνιακές ακτινογραφίες προσδιορίστηκαν ΔΕΑ για άνω γομφίους και κάτω τομείς σε συνδυασμό με το σύστημα απεικόνισης (ψηφιακό ή φιλμ). Για τις πανοραμικές έγινε κατηγοριοποίηση με βάση την ηλικία και το φύλο των εξεταζομένων. Το ki ανάγεται σε απόσταση 1m από την εστία.Το δείγμα προέρχεται από μετρήσεις που έγιναν από την Ελληνική Επιτροπή Ατομικής Ενέργειας σε 529 οπισθοφατνιακά συστήματα και 88 ορθοπαντομογράφους. Η συλλογική δόση εκτιμήθηκε συνδυάζοντας τη μέση τιμή δόσης με τον αριθμό των εξετάσεων ανά οδοντιατρείο και ανάγοντας στο σύνολο της χώρας. Αποτελέσματα: Τα ΔΕΑ για οπισθοφατνιακές ακτινογραφίες με φιλμ είναι 3,7mGy για άνω γομφίους και 2,35mGy για κάτω τομείς ενώ με ψηφιακή απεικόνιση οι τιμές είναι 1,27mGy και 0,65mGy αντίστοιχα,ενώ για πανοραμικές είναι 2,2mGy για παιδιά, 3,3mGy για γυναίκες, και 4,1mGy για άνδρες.Η εκτιμώμενη κατά κεφαλή ενεργός δόση από οπισθοφατνιακές ακτινογραφίες εκτιμάται μεταξύ 2,29 και 4,37μSv ενώ από πανοραμικές σε 0,88μSv
Μελέτη πρωτεϊνικών βιοδεικτών στον καρκίνο της ουροδόχου κύστεως
Authors: Φραντζή Μαρία
Published: August 2021

Ο καρκίνος της ουροδόχου κύστεως αποτελεί δεύτερη σε συχνότητα νεοπλασία του ουρογεννητικού συστήματος. Παράλληλα, οι θεραπευτικές προσεγγίσεις να παραμένουν ελάχιστες. Η χρήση μη επεμβατικών βιοδεικτών και η κατανόηση των υποκείμενων μοριακών διαδικασιών της όγκογένεσης θεωρείται εξαιρετικής σημασίας. Η μελέτη αυτή οδήγησε στην ανάπτυξη δύο πάνελ βιοδεικτών για την διάγνωση πρωτοπαθούς (721 δείγματα ούρων) και υποτροπιάζοντος καρκίνου (636 δείγματα ούρων). Τα δύο διαγνωστικά πάνελ βιοδεικτών περιείχαν 116 και 106 πεπτίδια βιοδείκτες. Ικανοποιητική διαγνωστική ακρίβεια εκτιμήθηκε με βάση τις τιμές AUC σε 0,87 και 0,75, αντίστοιχα. Ο συνδυασμός με την κυτταρολογική εξέταση ούρων αύξησε την τιμή AUC σε 0,87. Παράλληλα διενεργήθηκε μελέτη της Προφιλίνης-1, ως προς το ρόλο της στην προαγωγή του καρκίνου της ουροδόχου κύστεως. Δημιουργήθηκαν γενετικώς τροποποιημένα κύτταρα Τ24Μ με κατάλληλους λεντιϊκούς φορείς, οι οποίοι καταστέλουν την έκφραση της Προφιλίνης-1. Μείωση στην έκφραση της πρωτεΐνης οδήγησε σε μειωμένο πολυμερισμό της Ακτίνης και αναστολή της κυτταρικής κινητικότητας. Παράλληλα, προκάλεσε την αυξημένη παραγωγή γνωστών παραγόντων με δραστικότητα καταστολής όγκων, όπως ο GM-CSF, και την μείωση των επιπέδων πρωτεϊνών που προωθούν τη μετάσταση, όπως ο FGF-1 και η Ενδοθηλίνη-1. Τα αποτελέσματα συλλογικά υποδεικνύουν ένα θετικό ρόλο της Προφιλίνης-1 στην κυτταρική προσκόλληση και την αύξηση των όγκων.
Διερεύνηση της αξίας των μορφολογικών και λειτουργικών προσαρμογών σε χαρακτηριστικά είδη Amphipoda (Crustacea) κατά την εξελικτική μετάβασή τους από τη θαλάσσια στη χερσαία διαβίωση
Authors: Αναγνωστοπούλου Λυδία
Published: August 2021

Στο πλαίσιο της έρευνας αυτής, περιγράφηκαν και συγκρίθηκαν λεπτομερώς τα μορφολογικά και λειτουργικά γνωρίσματα πέντε ειδών αμφιπόδων που ζουν σε διαφορετικές, διαδοχικές οικολογικές ζώνες από το θαλάσσιο προς το χερσαίο περιβάλλον. Η έρευνα αυτή αποσκοπεί στη διερεύνηση των μορφολογικών προσαρμογών και στην κατανόηση των λειτουργικών μηχανισμών της ομάδας των αμφιπόδων κατά την εξελικτική τους μετάβαση από τη θαλάσσια προς τη χερσαία διαβίωση. Τα είδη που επιλέχτηκαν είναι: το Hyale schmidtii από την υποπαραλιακή ζώνη, το Echinogammarus foxi από τη μεσοπαραλιακή ζώνη, το Talorchestia deshayesii από την κατώτερη υπερπαραλιακή ζώνη, το Talitrus saltator από την ανώτερη υπερπαραλιακή ζώνη και το Arcitalitrus sylvaticus από το χερσαίο ενδιαίτημα της φυλλοστρωμής στα τροπικά δάση. Η απουσία του τελευταίου είδους από την Ελλάδα κατέστησε απαραίτητο το δανεισμό ατόμων του είδους από μουσεία της Αυστραλίας. Από κάθε ένα είδος επιλέχτηκαν αρσενικά ώριμα άτομα από τα οποία για πρώτη φορά μελετήθηκαν και συγκρίθηκαν συνολικά 22 εξαρτήματα και η λειτουργία τους. Τα εξαρτήματα αυτά περιλαμβάνουν: α) Δύο ζεύγη κεραιών, των οποίων ο ρόλος είναι κυρίως αισθητήριος αλλά συμβάλλουν και στη διαδικασία του ζευγαρώματος. β) Δύο ζεύγη γναθοποδίων, των οποίων ο ρόλος είναι η τροφοληψία, η περιποίηση των εξαρτημάτων και το ζευγάρωμα. γ) Πέντε ζεύγη περαιοποδίων, τα οποία είναι βαδιστικά εξαρτήματα αλλά συμβάλλουν και στη διατήρηση του σώματος στην όρθια θέση. δ) Τρία ζεύγη πλεοποδίων, τα οποία είναι κυρίως κολυμβητικά εξαρτήματα και καθώς πάλλονται δημιουργούν ροή ύδατος που μεταφέρει οξυγόνο και τροφή στα βράγχια και στα στοματικά εξαρτήματα, αντίστοιχα. ε) Το τέλσον και τρία ζεύγη ουροποδίων τα οποία είτε πλοηγούν το σώμα κατά την κολύμβηση, είτε είναι τα βασικά εξαρτήματα με τα οποία γίνεται η εκτέλεση αλμάτων. ζ) Έξι στοματικά εξαρτήματα (το πρόσθιο χείλος, 1 ζεύγος γενυποδίων, 1 ζεύγος της πρώτης γένυας, 1 ζεύγος της δεύτερης γένυας, το οπίσθιο χείλος και 1 ζεύγος του μασητήρα) των οποίων ο ρόλος είναι η συλλογή, η διαλογή και η μεταχείριση της τροφής. Επιπλέον μετρήθηκε και συγκρίθηκε το πάχος του εξωσκελετού (από το πρώτο μεταμερές του περαίου) στα πέντε είδη. Οι διαφορές που εντοπίστηκαν όσον αφορά τη μορφολογία των εξαρτημάτων ανάμεσα στα πέντε είδη που μελετήθηκαν και οι μεταβολές των λειτουργικών τους μηχανισμών, έδωσαν μια πιο ολοκληρωμένη εικόνα όσον αφορά την προσαρμοστική ικανότητα κάθε είδους στο περιβάλλον που ζει και επιπλέον στην εξελικτική μετάβαση της ομάδας των αμφιπόδων από τη θαλάσσια προς τη χερσαία διαβίωση.
Μεθοδολογία πολυκριτηριακής αξιολόγησης συστημάτων ηλεκτρονικής συμμετοχής
Authors: Κιπενής Λουκάς
Published: August 2021

Το αντικείμενο της Διδακτορικής Διατριβής είναι η ανάπτυξη μιας ολοκληρωμένης μεθοδολογίας αξιολόγησης συστημάτων ηλεκτρονικής συμμετοχής. Ο στόχος είναι η κάλυψη του κενού στο συγκεκριμένο πεδίο, καθώς δεν έχουν αναπτυχθεί μέθοδοι, οι οποίοι να αξιολογούν πληροφοριακά συστήματα ηλεκτρονικής συμμετοχής, λαμβάνοντας υπόψη τη διττή φύση τους, τόσο ως συστήματα πληροφορικής όσο και ως συστήματα συμμετοχής. Για το σκοπό αυτό, η Διατριβή διατρέχει το πεδίο της ηλεκτρονικής συμμετοχής, τις προσπάθειες αξιολόγησής της που έχουν πραγματοποιηθεί καθώς και το πεδίο των μεθόδων αποδοχής πληροφοριακών συστημάτων.Η προτεινόμενη μεθοδολογία λειτουργεί συνδυαστικά στις μεθόδους αξιολόγησης των δύο πεδίων, χρησιμοποιώντας πλαίσιο αξιολόγησης ηλεκτρονικής συμμετοχής συνδυαστικά με πολυκριτηριακή μέθοδο αποδοχής πληροφοριακών συστημάτων. Από το πρώτο πεδίο, η μεθοδολογία εκμεταλλεύεται το πλαίσιο αξιολόγησης ηλεκτρονικής συμμετοχής των Whyte και Macintosh, το οποίο παρέχει 3 διαστάσεις αξιολόγησης τέτοιων έργων: την πολιτική, την κοινωνική και την τεχνική. Οι 3 διαστάσεις της αποτελούν τη βάση, πάνω στην οποία θα σχεδιαστεί η αξιολόγηση. Η Διατριβή παρουσιάζει την εφαρμογή της μεθοδολογίας σε 3 διαφορετικά έργα ηλεκτρονικής συμμετοχής: το WEB-DEP, το eMPOWER και το OurSpace. Η κάθε υλοποίηση της μεθοδολογίας έκανε χρήση διαφορετικής πολυκριτηριακής μεθόδου, σε συνδυασμό με το πλαίσιο αξιολόγησης των Whyte και Macintosh, ώστε να διερευνηθεί η βέλτιστη επιλογή.Στην πρώτη περίπτωση, του έργου WEB-DEP, χρησιμοποιήθηκε η πολυκριτηριακή μέθοδος TAM. Στην περίπτωση του eMPOWER, χρησιμοποιήθηκε η μέθοδος UTAUT, ενώ για το έργο OurSpace η μέθοδος MUSA. Για όλες τις περιπτώσεις υλοποίησης της προτεινόμενης μεθοδολογίας παρέχονται τα αντίστοιχα στατιστικά αποτελέσματα που προέκυψαν, καθώς και τα αντίστοιχα διαγράμματα. Η σύγκριση των 3 αυτών υλοποιήσεων φανερώνει πως η μέθοδος MUSA αποτελεί τη βέλτιστη επιλογή. Η προτεινόμενη μέθοδος κληρονομεί από την πολυκριτηριακή μέθοδο MUSA την αναλυτική-συνθετική προσέγγιση, κάτι που επιτρέπει την καλύτερη δυνατή προσέγγιση σε σχέση με το επίπεδο ικανοποίησης του χρήστη. Ένα πλήθος παραγόμενων διαγραμμάτων, όπως δράσης και βελτίωσης, οδηγούν με ακρίβεια στον προσδιορισμό των κρίσιμων δράσεων που απαιτούνται ώστε να βελτιωθεί η ικανοποίηση του χρήστη, κάτι που άλλωστε αποτελεί σκοπό της διαδικασίας αξιολόγησης. Η συγκριτική παρουσίαση των 3 υλοποιήσεων, σε επίπεδο ποιότητας συμπερασμάτων αξιολόγησης, καταδεικνύει τους λόγους υπεροχής της MUSA στα πλαίσια της προτεινόμενης μεθοδολογίας.
Native american autobiography
Authors: Χρυσοπούλου Μακρίνα
Published: August 2021

Η Ινδιάνικη Αυτοβιογραφία έχει χαρακτηριστεί ως ένα αντιφατικό λογοτεχνικό είδος επειδή οι παραδοσιακοί τρόποι έκφρασης των Ινδιάνικων φυλών δεν είναι συμβατοί με τις απαιτήσεις του είδους της αυτοβιογραφίας εν γένει. Για το λόγο αυτό, οι πρώτοι Ινδιάνοι που αποφάσισαν να γράψουν την ιστορία της ζωής τους στο τέλος του δεκάτου ενάτου αιώνα κινήθηκαν πέρα από τις αναμενόμενες παραδοσιακές φυλετικές φόρμες και επέσυραν αρνητική κριτική. Σε αντίθεση με τέτοιου είδους αρνητικές κριτικές, υποστηρίζω ότι οι συγγραφείς αυτοί δεν επιθυμούσαν να απαρνηθούν τις φυλετικές τους ταυτότητες στην προσπάθειά τους να αξιοποιήσουν και να οικειοποιηθούν ένα λογοτεχνικό είδος του δυτικού πολιτισμού. Στην πραγματικότητα, μέσα από το είδος της αυτοβιογραφίας βρήκαν την ευκαιρία να αναφερθούν σε κοινωνικά-πολιτικά-φυλετικά ζητήματα και να παλέψουν για την επίλυσή τους. Ενστερνιζόμενη τα θεωρητικά συμπεράσματα του Jace Weaver σχετικά με την Ινδιάνικη λογοτεχνική παραγωγή, θεωρώ ότι τα κείμενά τους είναι διαποτισμένα από την έννοια του «κοινοτικού ακτιβισμού» (ακτιβισμός για τα δικαιώματα των φυλετικών κοινοτήτων). Ινδιάνικα αυτοβιογραφικά αναγνώσματα που έχουν θεωρηθεί ως υπο-προϊόντα του Αμερικάνικου δυτικού πολιτισμού χωρίς ιδιαίτερη αξία και αυθεντικότητα αποκαλύπτουν διαφορετικά νοήματα αν μελετηθούν ως προς αυτήν τη διάσταση. Τα τέσσερα κείμενα που αναλύονται σε αυτήν την διατριβή είναι από τα πρώτα που παράχθηκαν από Ινδιάνους στα αγγλικά χωρίς την βοήθεια λευκών εκδοτών. Οι συγγραφείς τους είναι: ο Γουίλιαμ Απές (Χριστιανός πάστορας), ο Τσάρλς Ήστμαν (γιατρός), η Σάρα Γουινεμούκα (διερμηνέας) και η Ζίτκαλα-Σα (δασκάλα, μουσικός και ακτιβίστρια).
Αξιολόγηση των μεταβλητών της ποιότητας ζωής πριν και μετά από παγκρεατοδωδεκαδακτυλεκτομή
Authors: Αρβανίτη Μαρία
Published: August 2021

ΕΙΣΑΓΩΓΗ: Η αντιμετώπιση του καρκίνου του παγκρέατος αποτελεί ένα πολυσύνθετο πρόβλημα, λόγω της καθυστερημένης διάγνωσης, της ανάγκης εξειδικευμένης χειρουργικής αντιμετώπισης, του μεγάλου αριθμού υποτροπών και της περιορισμένης επιβίωσης. ΣΚΟΠΟΣ: Η αξιολόγηση της ποιότητας ζωής των ασθενών με καρκίνο παγκρέατος προ και μετά από την παγκρεατοδωδεκαδακτυλεκτομή. ΥΛΙΚΟ–ΜΕΘΟΔΟΣ: Το δείγμα συλλέχθηκε στο Πανεπιστημιακό Γενικό Νοσοκομείο «Αττικόν» Χαϊδάρι στην Δ΄ ΠΧΚ και αποτελείται από 40 άτομα με μέση ηλικία τα 65,6 έτη (SD=9,4 έτη). Για την μέτρηση της ποιότητας ζωής χρησιμοποιήθηκαν το (EORTC) QLQ-C30 version 3.0. και το EORTC QOL-PAN26. Για την ανάλυση χρησιμοποιήθηκε το στατιστικό πρόγραμμα SPSS 19.0. Τα επίπεδα σημαντικότητας ήταν αμφίπλευρα και η στατιστική σημαντικότητα τέθηκε στο 0,05. ΑΠΟΤΕΛΕΣΜΑΤΑ: Οι μισοί από τους ασθενείς (50,0%) ήταν άντρες. Η πλειοψηφία τους ήταν έγγαμοι με το ποσοστό να φτάνει το 77,5%. Η συχνότερη αιτία παγκρεατοδωδεκαδακτυλεκτομής ήταν ο καρκίνος της κεφαλής του παγκρέατος σε ποσοστό 92,5%, και το πιο κοινό σύμπτωμα ήταν ο ίκτερος με ποσοστό 65,0%. Το 25,6% των ασθενών παρουσίασε επιπλοκή κατά τη διάρκεια της επέμβασης και το 25,0% αμέσως μετά την επέμβαση. Δεν υπήρξε κανένας περιεγχειρητικός θάνατος.Όσον αφορά στα συμπτώματα όπως αυτά καταγράφηκαν με το ερωτηματολόγιο QLQ-30 βρέθηκε σημαντική αύξηση της κόπωσης, της διάρροιας, της δυσκοιλιότητας και των οικονομικών δυσκολιών ενώ παρατηρήθηκε σημαντική μείωση του πόνου. Όσον αφορά στις διαστάσεις του ερωτηματολογίου PAN-26 βρέθηκε σημαντική μείωση του παγκρεατικού πόνου και των ηπατικών συμπτωμάτων στη διάρκεια παρακολούθησης, ενώ ακόμη τα γαστρεντερικά συμπτώματα αυξήθηκαν. Επιπρόσθετα, η εικόνα σώματος χειροτέρεψε σε αντίθεση με την σεξουαλικότητα που βελτιώθηκε. ΣΥΜΠΕΡΑΣΜΑΤΑ: Η χειρουργική αντιμετώπιση του καρκίνου παγκρέατος με παγκρεατοδωδεκαδακτυλεκτομή με την χρήση των ερωτηματολογίων (EORTC) QLQ-C30 version3.0.και το EORTC QOL-PAN26 δείχνει να έχει ευνοϊκή επίδραση στην ποιότητα ζωής, όπως αποδεικνύεται από τη βελτίωση των περισσότερων παραμέτρων που αξιολογήθηκαν κατά την περίοδο μελέτης.
Multicast forwarding in future information-centric network architectures
Authors: Τσιλόπουλος Χρήστος
Published: August 2021

Τα Πληροφοριο-Κεντρικά Δίκτυα (ΠΚΔ) είναι μια δραστήρια ερευνητική περιοχή στο πεδίο των Δικτύων Υπολογιστών και έχουν ως στόχο τη σχεδίαση αρχιτεκτονικών δικτύωσης κατάλληλες για τις σημερινές τεχνολογικές ανάγκες: δισεκατομμύρια συνδεδεμένων συσκευών με πρόσβαση σε τεράστιους όγκους ψηφιακού περιεχομένου. Οι αρχιτεκτονικές ΠΚΔ προσβλέπουν στη βελτίωση της διανομής περιεχομένου τοποθετώντας την έννοια του Αντικειμένου Πληροφορίας στη καρδιά της στοίβας πρωτοκόλλων και χτίζοντας μηχανισμούς δικτύωσης (δρομολόγηση, προώθηση, μεταφορά) γύρω από αυτή.Μεταξύ άλλων επιλογών, τα ΠΚΔ δίνουν ιδιαίτερη έμφαση στην αποδοτική και κλιμακώσιμη προώθηση πολυεκπομπής. Παρόλα αυτά, οι πρώτες υλοποιήσεις ΠΚΔ έδειξαν ότι αυτός ο στόχος επιτυγχάνεται δυσκολότερα από ό,τι είχε αρχικά εκτιμηθεί. Για παράδειγμα, η αρχιτεκτονική Content-Centric Networking (CCN) εφαρμόζει ένα σχήμα κατανεμημένης προώθησης που απαιτεί τη τοποθέτηση πληροφορίας προώθησης στους δρομολογητές και το οποίο αντιμετωπίζει ζητήματα κλιμακωσιμότητας ως προς τον όγκο μνήμης που απαιτείται στους δρομολογητές. Παράλληλα, η αρχιτεκτονική Publish-Subscribe Internet (PSI) προτείνει τη χρήση προώθησης πηγής όπου η πληροφορία προώθησης τοποθετείται στα πακέτα δεδομένων με τη μορφή Bloom filter, αλλά αυτή η τεχνική αντιμετωπίζει ζητήματα κλιμακωσιμότητας ως προς το μέγεθος του δικτύου ή/και της ομάδας παραληπτών.Η παρούσα διατριβή θέτει το θέμα της κλιμακωσιμότητας ως προς τη προώθηση πολυεκπομπής σε δύο ΠΚΔ αρχιτεκτονικές, τις CCN και PSI. Ο κοινός παρανομαστής των προτεινόμενων λύσεων είναι η χρήση και επέκταση της προώθησης πακέτων με Bloom filters. Στο CCN, αφαιρούμε πληροφορία προώθησης από τους δρομολογητές και τη μεταφέρουμε στα πακέτα. Προτείνουμε ένα υβριδικό σχήμα προώθησης εισάγοντας προώθηση πηγής με Bloom filters στην αρχιτεκτονική και παράλληλα διατηρώντας τον κατανεμημένο τρόπο λειτουργίας του δικτύου. Η αξιολόγηση μέσω προσομοίωσης έδειξε ότι η προτεινόμενη λύση μειώνει τις απαιτήσει μνήμης των δρομολογητών κατά 60%-70% με το κόστος 1.5%-12% επιπρόσθετου φορτίου κίνησης.Στο, PSI, παρόμοια εφαρμόζουμε μια υβριδική τεχνική προώθησης με τοποθέτηση πληροφορίας τόσο στα πακέτα όσο και στους δρομολογητές με στόχο την αποδοτική πολυεκπομπή σε κάθε μέγεθος δικτύου ή/και πλήθος παραληπτών. Η τεχνική λειτουργεί με κεντρικοποιημένο τρόπο και είναι κατάλληλα σχεδιασμένη για να ενσωματωθεί στο PSI που επίσης εφαρμόζει μια κεντρικοποιημένη φιλοσοφία. Η αξιολόγηση μέσω προσομοίωσης έδειξε ότι η λύση επιτυγχάνει αποδοτική πολυεκπομπή με το κόστος τοποθέτησης πληροφορίας προώθησης σε 0.5%-2.5% των δρομολογητών, που είναι συγκριτικά λιγότερο από αντίστοιχες τεχνολογίες πολυεκπομπής.
Η μονή του όρους Σινά μέσα από τις μαρτυρίες των εικόνων και των χειρογράφων από τα τέλη του 11ου έως τις αρχές του 13ου αιώνα
Authors: Μαχαίρας Χαράλαμπος
Published: August 2021

Η ιστορία της ιεράς Μονής του Θεοβαδίστου Όρους Σινά από τα τέλη του 11ου έως τις αρχές του 13ου αιώνα με βάση τα στοιχεία που προέρχονται από τις γραπτές πηγές, τις εικόνες και τα χειρόγραφα.
Το φοιτητικό κίνημα στην Ελλάδα
Authors: Μωραϊτίδης Μιχαήλ-Παναγιώτης
Published: August 2021

Στη διδακτορική διατριβή με τίτλο το Φοιτητικό κίνημα στην Ελλάδα, 1956-1964: πολιτική ριζοσπαστικοποίηση και συλλογική δράση επιχειρείται να μελετηθούν οι δομές κινητοποίησης, οι πολιτικές ευκαιρίες, οι μορφές συλλογικής δράσης και οι νοηματικές πλαισιώσεις του φοιτητικού κινήματος μετά το τέλος του Εμφυλίου Πολέμου. Με τη συνδρομή εργαλείων από την θεωρία της συλλογικής δράσης και των κοινωνικών κινημάτων μελετάται η πορεία προς την πολιτική ριζοσπαστικοποίηση των νέων που σπουδάζουν στις πανεπιστημιακές και εξωπανεπιστημιακές σχολές της Αθήνας και της Θεσσαλονίκης και οι οποίοι κινητοποιούνται για σημαντικά ζητήματα όπως η Αυτοδιάθεση της Κύπρου και η βελτίωση των πολιτικών και κοινωνικών συνθηκών που επικρατούν στην προδικτατορική περίοδο. Τη δεκαετία του 1960 οι φοιτητές διαδηλώνουν ζητώντας δημοκρατία και καλύτερη παιδεία και συγκρούονται με την αστυνομία και τα μέλη της Εθνικής Κοινωνικής Οργάνωσης Φοιτητών (ΕΚΟΦ). Παράλληλα μυούνται στον φοιτητικό συνδικαλισμό, συμμετέχουν σε συλλογικα όργανα εκπροσώπησης και αναζητούν νέους διαύλους πολιτικής έκφρασης μέσα από την ανάπτυξη εναλλακτικών μορφών κινητοποίησης (κίνημα ειρήνης).
Δυναμικό μοντέλο γραμμής μεταφοράς σταθερών παραμέτρων με τη μέθοδο πεπερασμένων διαφορών στο πεδίο του χρόνου (FDTD)
Authors: Καλουδάς Χρήστος
Published: August 2021

Σε αυτή τη διδακτορική διατριβή αναπτύσσεται ένα μοντέλο προσομοίωσης δυναμικών φαινομένων σε πολυφασικές γραμμές μεταφοράς ηλεκτρικής ισχύος. Το προτεινόμενο μοντέλο επιλύεται με τη μέθοδο πεπερασμένων διαφορών στο πεδίο του χρόνου (FDTD), εφαρμόζοντας μια υπολογιστική μεθοδολογία προσαρμοσμένη στη μονοδιάστατη διάδοση των εγκάρσιων ηλεκτρομαγνητικών κυμάτων, ενσωματώνοντας σταθερές ανά μονάδα μήκους παραμέτρους της γραμμής μεταφοράς. Εξετάζεται η συμπεριφορά του μοντέλου σε προσομοιώσεις μεταβατικών φαινομένων και μόνιμης κατάστασης σε εναέριες γραμμές μεταφοράς, καθώς και σε συστήματα καλωδίων ισχύος εγκατεστημένα υπόγεια ή πάνω από την επιφάνεια του εδάφους. Το προτεινόμενο μοντέλο δίνει ικανοποιητικά αποτελέσματα σε μεταβατικές και μόνιμες καταστάσεις, αποφεύγοντας αστοχίες και περιορισμούς άλλων μοντέλων με σταθερές ή εξαρτώμενες από τη συχνότητα παραμέτρους. Το προτεινόμενο μοντέλο έχει τη δυνατότητα υπολογισμού της κατανομής των τάσεων και ρευμάτων κατά μήκος πολυφασικών γραμμών μεταφοράς με υψηλή διακριτοποίηση κατά μήκος, σε αποδεκτούς υπολογιστικά χρόνους. Επιπλέον, αποφεύγεται η συσσώρευση σφάλματος που εμφανίζουν μοντέλα με εξαρτώμενες από τη συχνότητα παραμέτρους ή υπολογιστικοί περιορισμοί άλλων μοντέλων σταθερών παραμέτρων. Το προτεινόμενο μοντέλο διατηρεί το εγγενές πλεονέκτημα της μεθόδου FDTD και μπορεί να αντιμετωπίσει περιπτώσεις διανεμημένων μη-γραμμικοτήτων ή να ενσωματώσει εύκολα προηγμένες προσεγγίσεις για τον υπολογισμό των ανά μονάδα μήκους παραμέτρων, σε αντίθεση με άλλα υφιστάμενα δυναμικά μοντέλα γραμμών μεταφοράς. Διαμορφώνονται κατάλληλες υπολογιστικές επαναληπτικές εξισώσεις για την αντιμετώπιση περιπτώσεων μη-ομοιογενούς διάδοσης, ενώ προτείνεται και μια μεθοδολογία για την επίλυση τάσεων και ρευμάτων σε συστήματα καλωδίων με αντιμετατιθέμενους μανδύες. Όσον αφορά τη συχνότητα υπολογισμού των σταθερών παραμέτρων του προτεινόμενου μοντέλου, εξακριβώνεται η επάρκεια ενός εμπειρικού τύπου και προτείνεται ένας νέος γενικευμένος κανόνας για τον υπολογισμό της κυρίαρχης μεταβατικής συχνότητας σε δυναμικά φαινόμενα σε εναέριες γραμμές μεταφοράς.
Η επίδραση διαφορετικών μεθόδων διδασκαλίας στη συνεκπαίδευση μαθητών με και χωρίς ειδικές εκπαιδευτικές ανάγκες
Authors: Κορολόγου Στεφανία
Published: August 2021

Η συνεκπαίδευση μαθητών με και χωρίς ειδικές εκπαιδευτικές ανάγκες σε τυπικά σχολεία είναι ένα ζήτημα που επηρεάζει τις τελευταίες δεκαετίες τις εξελίξεις στα εκπαιδευτικά συστήματα πολλών χωρών. Το μάθημα της Φυσικής Αγωγής αποτελεί πρόσφορο περιβάλλον για την δημιουργία κατάλληλου κλίματος συνεκπαίδευσης των παιδιών με ειδικές εκπαιδευτικές ανάγκες, διαμορφώνοντας με την κατάλληλη μέθοδο διδασκαλίας τις προϋποθέσεις για τη βελτίωση των στάσεων και της συναισθηματικής νοημοσύνης, την μείωση της αλεξιθυμίας και του εκφοβισμού, παράγοντες που θεωρούνται απαραίτητοι για την επιτυχία του εγχειρήματος της συνεκπαίδευσης. Σκοπός της παρούσας εργασίας ήταν να εξετάσει την επίδραση διαφορετικών μεθόδων διδασκαλίας στη συνύπαρξη μαθητών με ειδικές εκπαιδευτικές ανάγκες με τυπικά αναπτυσσόμενους μαθητές στο μάθημα της Φυσικής Αγωγής και να διερευνήσει την μέθοδο που παράγει τα καλύτερα αποτελέσματα στην καλλιέργεια θετικών στάσεων, που συμβάλλει στην αύξηση της συναισθηματικής νοημοσύνης, στη μείωση της αλεξιθυμίας και στη μείωση των περιστατικών εκφοβισμού των τυπικά αναπτυσσόμενων μαθητών. Στην έρευνα συμμετείχαν 243 μαθητές/τριες (Μ.Ο. = 11.49 έτη, Τ.Α. = .50) δημοτικών σχολείων, οι οποίοι χωρίστηκαν στις εξής ομάδες: την ομάδα ελέγχου (Ο.Ε.) και τις τρεις πειραματικές ομάδες (Ο.Π.1, Ο.Π.2, Ο.Π.3). Όλοι οι συμμετέχοντες συμπλήρωσαν: α) μια κλίμακα δημογραφικών χαρακτηριστικών, β) ένα ερωτηματολόγιο βασισμένο στη ΘΣΣ (που αξιολογούσε την πρόθεση, την υποκειμενική νόρμα και τον αντιλαμβανόμενο έλεγχο συμπεριφοράς), γ) ένα ερωτηματολόγιο που αξιολογούσε τις στάσεις, δ) ένα ερωτηματολόγιο που αξιολογούσε τη συναισθηματική νοημοσύνη, ε) ένα ερωτηματολόγιο που αξιολογούσε την αλεξιθυμία και στ) ένα ερωτηματολόγιο που αξιολογούσε τον εκφοβισμό, σε δύο διαφορετικές χρονικές περιόδους. Το πρόγραμμα παρέμβασης εφαρμόστηκε σε δώδεκα (12) ωριαία μαθήματα (35-40 λεπτά) Φυσικής Αγωγής για κάθε μέθοδο διδασκαλίας και περιελάμβανε σχέδια μαθημάτων που βασίζονταν σε θεματικές ενότητες του ΔΕΠΠΣ−ΑΠΣ Φυσικής Αγωγής. Για την εξέταση πιθανών διαφορών μεταξύ των μετρήσεων και των ομάδων εφαρμόστηκε η ανάλυση διακύμανσης δύο παραγόντων με επαναλαμβανόμενες μετρήσεις στον ένα παράγοντα (two-way ANOVA with repeated measures). Από τα αποτελέσματα της μελέτης προέκυψε ότι η καλύτερη μέθοδος για την βελτίωση των ειδικών στάσεων των μαθητών και τη μείωση της αλεξιθυμίας, είναι το στυλ της πρακτικής διδασκαλίας, ενώ για την βελτίωση της συναισθηματικής νοημοσύνης, το μοντέλο των αθλοπαιδιών. Από την εξέταση της συνολικής βελτίωσης όλων των παραγόντων που μελετήθηκαν, δεν προέκυψε κάποια μέθοδο να υπερτερεί έναντι των άλλων. Η εισαγωγή μιας μεθόδου διδασκαλίας στην συνεκπαίδευση, θα πρέπει να γίνεται μετά την αξιολόγηση των μαθητών που συμμετέχουν στα προγράμματα, ώστε να επιλέγεται η μέθοδος που κάθε φορά μπορεί να δώσει τα καλύτερα δυνατά αποτελέσματα.
Εικαστική αγωγή και μελέτη περιβάλλοντος στο πλαίσιο των διαθεματικών προγραμμάτων σπουδών στην προσχολική και πρωτοσχολική εκπαίδευση
Authors: Μάρκου Αργυρώ
Published: August 2021

ΠερίληψηΣτην παρούσα μελέτη επιχειρείται να προσδιοριστεί ο ρόλος των τεχνών κατά την εκπαιδευτική διαδικασία σε σχέση με την περιβαλλοντική εκπαίδευση στη βάση της Διαθεματικότητας, και ερευνάται το εάν η διαχείριση των τεχνών ως διαχρονικό μεθοδολογικό εργαλείο ευνοεί στην ικανότερη λύση προβλημάτων που αφορούν στη φύση, μέσω της ενεργητικής και βιωματικής προσέγγισής της. Η έρευνα οργανώθηκε με κριτήριο την αξιοποίηση σειράς γενικών και ειδικών γνώσεων καθώς και συμπερασμάτων, ως προς τα εμπλεκόμενα πεδία της Εικαστικής Αγωγής και της Περιβαλλοντικής Εκπαίδευσης, καθώς και τις δυνατές συγκλίσεις τους. Οι απορρέουσες θεωρητικές παραδοχές, αλλά και ο δανεισμός στοιχείων και παιδαγωγικών στόχων από ενδιαφέροντες και ιδιαίτερα σημαντικούς τύπους διδασκαλίας ή/και ιδιαίτερα χρήσιμες εξατομικευμένες παιδαγωγικές μεθόδους, όπου τόσο οι τέχνες όσο και οι φιλοπεριβαλλοντικές τάσεις τους παίζουν σημαντικό ρόλο, συνεπικούρησαν στη διαμόρφωση και εφαρμογή σε συνθήκες πραγματικής τάξης πρωτότυπου εκπαιδευτικού εικαστικού υλικού με συμπερίληψη περιβαλλοντικών διαστάσεων, στη βάση εκπαιδευτικού διαδραστικού προγράμματος (project) για παιδιά προσχολικών και πρωτο-σχολικών τάξεων πρωτοβάθμιας εκπαίδευσης. Έγινε δηλαδή, προσπάθεια καταγραφής των σημείων επαφής από την εφαρμογή κοινών δραστηριοτήτων, μεταξύ εικαστικής και περιβαλλοντικής εκπαίδευσης (μελέτης περιβάλλοντος) και αγωγής, η αναζήτηση και διερεύνηση ενός διδακτικού μοντέλου συμβατού με τις αρχές των δύο εμπλεκομένων διδακτικών αντικειμένων, ο ορισμός της αφετηρίας, η διατύπωση υποθέσεων, η προσωπική προσέγγιση για την εικαστική αγωγή, περιβαλλοντική εκπαίδευση και διαθεματικότητα, καθώς και οι διαπιστώσεις αξιολόγησης.Εν κατακλείδι, με τη σύνθεση στοιχείων από τα πεδία της Περιβαλλοντικής Εκπαίδευσης, Μελέτης Περιβάλλοντος και Διαθεματικότητας, της Περιβαλλοντικής Αισθητικής, της Εκπαιδευτικής και Εξελικτικής Ψυχολογίας, της Αισθητικής και Εικαστικής Αγωγής, της Προσχολικής και Πρωτοσχολικής Εκπαίδευσης στο πλαίσιο της διερεύνησης κοινών περιβαλλοντικών, εικαστικών και εκπαιδευτικών τόπων, φαίνεται ότι οι τέχνες αναδεικνύονται με τη χρήση συγκεκριμένου τρόπου, σε χρήσιμο εργαλείο διευκόλυνσης, εμβάθυνσης και εμπλουτισμού μαθησιακών διδακτικών πρακτικών.